Georg Holm , bassaleikari Sigur Rósar , segir hljómsveitina miður sín yfir ásökunum um meint skattalagabrot . Útlit sé fyrir að endurskoðandi hljómsveitarinnar hafi ekki staðið sína plikt og heitir því að greiða sína skuld til baka að fullu . „ Við vorum með endurskoðanda hjá PWC . Hann hætti þar og stofnaði eigið fyrirtæki og við ákváðum að fylgja honum , enda var hann með öll okkar mál og þekkti þau vel . Við erum hvorki lögfræðingar né endurskoðendur og töldum okkur trú um að öll okkar mál væru í lagi , “ segir Georg í samtali við Fréttablaðið . Líkt og greint var frá í dag sæta allir þrír meðlimir Sigur Rósar rannsókn vegna gruns um mörg hundruð milljóna skattalagabrot , og hafa eignir þeirra fyrir samtals 800 milljónir króna verið kyrrsettar . „ Þetta er alveg ferlegt og það var alveg ferlegt að komast að þessu . En um leið og við komumst að þessu þá var farið í að vinna úr þessu . Við erum að vinna í því að laga þetta , “ útskýrir Georg , og bætir við að þeir séu þegar byrjaðir að endurgreiða skuld sína . Hann sagðist hins vegar ekki hafa upplýsingar um fjárhæð skuldarinnar , né fjárhæð meintra skattaundanskota . „ Þetta eru engin Panama-skjöl eða neitt slíkt . Við borgum okkar skatt eins og aðrir og þetta er allt í farvegi . “